Sageli viib üks leiutis teiseni. Näiteks kui ettevõtja töötab välja uudse vuugitäitematerjali, siis selle koostis (st millised ained ning millises vahekorras sisalduvad selles segus) on leiutis. Iseseisvateks leiutisteks on aga selle materjali valmistamise meetod (millises järjekorras ained lisatakse, kas ained segatakse, või  purustatakse ning millisel temperatuuril ning kui pika aja jooksul materjal valmib, samuti muud tegurid, mis lõpptoote omadusi mõjutavad), seade materjali tootmiseks või seade materjali paigaldamiseks. Leiutiseks võib olla ka meetod materjali paigaldamiseks (nt kuidas pinnad ette valmistatakse, st kas neid töödeldakse eelnevalt, millisel temperatuuril segu paigaldatakse jne).